 Madaxweyne Daahir Rayaale Kaahin waxa uu sheegay in waxyaabo badan inagu wareegsan yihiin, cadow badana inagu wareegsan yahay, mar kastana ku farxa marka ay maqlaan Somaliland Muran ayaa ka jira, isaga oo arrintaasi ka hadlayana waxa uu yidhi Waxa inagu wareegsan waxyaabo badan, cadow badan oo inagu wareegsan baa jira, mar kastaba ku farxa marka la yidhaahdo muran ayaa la isku haystaa, kuwaasi in aynaan ka farxin ayaanu isla garanay Gudoomiyayaasha Xisbiyada Mucaaridka run ahaantii, ujeedo ahaan, qodobadu waa kuwii hore la idiinku soo gudbiyay ku noqon maayo, oo akhris uma baahna horebaad u qorteen oo habeenkii shirka ka soo baxnayba waanu idiin soo gudbinay, waxa kale oo aanu ku heshiinay in haddii ay wax dhacaan in aanu sidii hore isaga dhawaano oo kulankayagu uu bato, waayo Somaliland dalkan ayay wada leedahay, kan wanaagiisa ayaynu dhamaanteen wax ku nahay, ka madax, ka shicib iyo mid kastaba, masuuliyadaa qaran in aanu wada qaadano ayaanu isla garanay . 